PCSGH กำไร Q2 หด 39% เหลือ 126.36 ลบ. หลังรายได้การขายลด-ค่าใช้จ่ายเพิ่ม
PCSGH กำไร Q2/58 หด 39% เหลือ 126.36 ลบ. จาก 206.55 ลบ. เมื่อปีก่อน หลังรายได้การขายลดลง อีกทั้งค่าใช้จ่ายในการบริหารเพิ่มขึ้น ขณะที่ช่วง 6 เดือนแรกมีกำไร 329.97 ลบ. ลดลง 25% จาก 437.58 ลบ. เมื่อปีก่อน เตรียมจ่ายปันผล 0.20 บ./หุ้น XD 21 ส.ค.58 กำหนดจ่ายปันผล 8 ก.ย.นี้
11 ส.ค. 2558

บริษัท พี.ซี.เอส.แมชีน กรุ๊ปโฮลดิ้ง จำกัด (มหาชน) หรือ PCSGH รายงานผลการดำเนินงานไตรมาส 2/58 สิ้นสุดวันที่ 30 มิ.ย. (รวมบริษัทย่อย) มีกำไรสุทธิ 126.36 ล้านบาท หรือมีกำไรสุทธิ 0.08 บาทต่อหุ้น ลดลง 39% จากช่วงเดียวกันของปีก่อนที่มีกำไรสุทธิ 206.55 ล้านบาท หรือมีกำไรสุทธิ 0.13 บาทต่อหุ้น
ขณะที่ผลการดำเนินงานช่วง 6 เดือนแรกมีกำไรสุทธิ 329.97 ล้านบาท หรือ 0.22 บาทต่อหุ้น ลดลง 25% จากช่วงเดียวกันของปีก่อนที่มีกำไรสุทธิ 437.58 ล้านบาท หรือ 0.31 บาทต่อหุ้น
ทั้งนี้ผลการดำเนินงานดังกล่าวที่กำไรลดลง เนื่องจากรายได้จากการขายลดลงจากช่วงเวลาเดียวกันเมื่อปีก่อน ตามการปรับตัวลงของอุตสาหกรรมยานยนต์ ขณะที่ค่าใช้จ่ายในการขายและบริหารเพิ่มขึ้น เนื่องจากมีการปรับผังองค์กรใหม่
นอกจากนี้บริษัทได้ประกาศจ่ายปันผลงวดดำเนินงานวันที่ 27 ก.พ. 2558 ถึงวันที่ 10 ส.ค. 2558 เป็นเงินสดจำนวน 0.20 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 21 ส.ค. 2558 และกำหนดจ่ายเงินปันผลในวันที่ 8 ก.ย. 2558
 